En voldsom brand hærgede mandag eftermiddag en virksomhed på Grundtvigsvej 52 i Elling. Det oplyser indsatsleder hos Nordjyllands Beredskab Thomas Dybro. Bygningen huser virksomhed Nord Marine, der opbevarer og klargører både og campingvogne. Branden opstod, da en af virksomhedens medarbejdere rensede navne af to kassebiler med en varmepistol. Varmepistolen satte uheldigvis ild til den ene bil, hvorefter branden spredte sig videre til den anden kassebil og bygningen. Ilden spreder sig derefter til et sæt store højtryksrensere, der var fyldt med diesel, og senere også til bygningens gasforsyning. - Da vi kommer kørende ud til branden, kan vi se en enorm røgfane, hvilket vidner om, hvor voldsom branden var, siger Thomas Dybro. Indsatslederen fortæller, at branden har forårsaget skader på to vinduer samt en del af taget, men at der ikke er sket væsentlig skader på selve bygningen. Det tog brandfolkene et par timer at få styr på branden. Siden er miljøvagten blevet rekvireret for at fjerne den dieselolie, der er løbet ud, og skadesservice er tilkaldt for at rydde op i bygningen. Der var ingen personfare i forbindelse med branden.

Referat:
En bygning i Elling, der huser virksomheden Nord Marine, brød mandag eftermiddag i brand.